কেলেবেয়িন রুইয়াস (; ইংরেজি শিরোনাম: The Butterfly's Dream) হচ্ছে ২০১৩ সালে নির্মিত, ইলমায এরদোয়ান কর্তৃক রচিত ও পরিচালিত একটি তুর্কি চলচ্চিত্র। ৮৬তম অ্যাকাডেমি পুরস্কারের জন্য, শ্রেষ্ঠ বিদেশি ভাষার চলচ্চিত্র বিভাগে তুরস্কের নিবেদন ছিল এই চলচ্চিত্রটি; তবে চূড়ান্ত তালিকায় এটি স্থান পায়নি।  ৪০তম গেন্ট চলচ্চিত্র উৎসবে, "ওয়ার্ল্ড সাউন্ডট্র্যাক পুরস্কার - পাবলিক চয়েস" বিভাগে এই ছবির সংগীত আয়োজনের জন্য রাহমান আলতিন পুরস্কৃত হন।   পটভূমি  ছায়াছবির কাহিনী শুরু হয় তুরস্কের শহর যংগুলদাক-এ, ১৯৪১ সালে। দুই তরুণ কবি, মুযাফ্‌ফার তাইয়্যিপ উস্‌লু (কিভানচ্‌ তাৎলিতু) এবং রুশ্‌তু ওনুর (মের্ত ফিরাৎ), নব্য আধুনিকায়িত এই খনির শহরে তাদের সরকারি চাকরিজীবন চালিয়ে যাচ্ছে। তারা একসাথে চিত্রকলা, সাহিত্য এবং প্রধানত কাব্য নিয়েই পড়ে থাকে। তাদের স্বপ্ন প্রজাপতি হয়ে আকাশে উড়ে বেড়ানো, বিখ্যাত কবি হওয়া। একদিকে যখন নতুন এই প্রজাতন্ত্র নিজের পায়ে দাঁড়াতে শিখছে, অন্যদিকে, ঐ একই সময়ে ইউরোপ দ্বিতীয় বিশ্বযুদ্ধ প্রত্যক্ষ করছে। যে সমাজে তখনো কাব্য ও চিত্রকলা পরিণতি লাভ করতে পারেনি, সেখানে যক্ষ্মাক্রান্ত এই নবীন দুই কবি সমাজের সর্বস্তরের মানুষকে কাব্যপ্রেম শেখানোর চেষ্টা করছে। তারা সুযান ওযসয় (বেল্‌চিম বিল্‌গিন) নামক অপরূপা সুন্দরী একটি মেয়ের দেখা পায়, এবং নিজেদের মধ্যে কবিতা লেখা নিয়ে একটি বাজি ধরে। তাদের দু'জনের মধ্যে যার কবিতা মেয়েটি পছন্দ করবে, সে-ই হবে বিজয়ী। রুশ্‌তু'র কবিতা পছন্দ হয় সুযানের, কিন্তু মুযাফ্‌ফার জিতে নেয় তার হৃদয়। মুযাফ্‌ফার সুযানের প্রেমে পড়ে যায়। সুযান, যে তখনো মাধ্যমিকের ছাত্রী, সে তার পরিবারের আপত্তি স্বত্বেও এই দু'জনের ঘনিষ্ঠ বন্ধু হয়ে ওঠে। কিন্তু চল্লিশের দশকের মহামারি যক্ষ্মায় এই দুই তরুণ কবির স্বাস্থ্য ক্রমেই বিপন্ন হয়ে হতে থাকে। মুযাফ্‌ফার ও রুশ্‌তু - উভয়ই যক্ষ্মায় ভুগতে থাকে। রুশ্‌তু খুব অসুস্থ হয়ে পড়লে তাকে হাসপাতালে ভর্তি করা হয়। সেখানে মেদিহা সেসিয (ফারাহ্‌ যেয়নেপ আবদুল্লাহ্‌) নামের একটি মেয়ের সাথে তার পরিচয় হয়, যে নিজেও অসুস্থতায় ভুগছিল। রুশ্‌তু মেয়েটির প্রতি দুর্বল হয়ে পড়ে।   সারসংক্ষেপ  ফেব্রুয়ারি ২০১৩ সালে মুক্তিলাভের পর, পরিচালক ইলমায এরদোয়ানের চলচ্চিত্র কেলেবেয়িন রুইয়াস (Kelebeğin Rüyası; ইংরেজি: The Butterfly's Dream), তুর্কি সংস্কৃতি ও পর্যটন মন্ত্রী ওমার চেলিকাস কর্তৃক, অ্যাকাডেমি পুরস্কার ২০১৪ তে তুরস্ক থেকে মনোনয়নপ্রত্যাশী চলচ্চিত্র হিসেবে নির্বাচিত হয়। ছবির কাহিনী ১৯৪০-এর দশকের গোড়ার দিকের তুরস্কের, দুই ঘনিষ্ঠ বন্ধু রুশ্‌তু ওনুর এবং মুযাফ্‌ফার তাইয়্যিপ উস্‌লু-কে কেন্দ্র করে। তারা গারিপ আন্দোলনের সদস্য (অদ্ভুত, দরিদ্র, অবহেলিত অর্থে গারিপ শব্দটি ব্যবহৃত হয়ে থাকে)। তারা কবিতা লিখে জীবিকা নির্বাহ করে, সেটাও এমন এক সময়ে যখন বিশ্বজুড়ে পুরোদমে দ্বিতীয় বিশ্বযুদ্ধের দামামা বাজছে। কাহিনীর মোড় হঠাৎ করে ঘুরে যায় যখন দুই তরুণ কবিই প্রেমে পড়ে যায়; সামাজিক শ্রেণিভেদ, ধর্মীয় বাধা তাদের জীবনকে বদলে দেয়, বিপন্ন হয়ে ওঠে তাদের ভালবাসা, বন্ধুত্ব এবং পেশা।   কুশীলব  মুযাফ্‌ফার তাইয়্যিপ উস্‌লু - কিভানচ্‌ তাৎলিতু (Kıvanç Tatlıtuğ)  রুশ্‌তু ওনুর - মের্ত ফিরাৎ (Mert Fırat)  সুযান ওয্‌সয় - বেল্‌চিম বিল্‌গিন (Belçim Bilgin)  মেদিহা সেসিয - ফারাহ্‌ যেয়নেপ আবদুল্লাহ্‌ (Farah Zeynep Abdullah)  বেহ্‌চেৎ নেজাতিগিল - ইলমায এরদোয়ান (Yılmaz Erdoğan)  যিক্‌রি ওয্‌সয় - আহমেৎ মুমতায তায়লান (Ahmet Mümtaz Taylan)  ফাতিহ্‌ - আদেম আতবাস (Adem Atbas)  ইসমাইল উস্‌লু - তানের বির্সাল (Taner Birsel)  হাস্তা - সেল্‌মান উন্‌লুসয় (Selman Ünlüsoy)  কেনান - মুজাহিদ আভ্‌জি (Mücahit Avci)  চিকিৎসক - আল্পার বায়দার (Alper Baydar)   আরও দেখুন   ৮৬তম অ্যাকাডেমি পুরস্কারে শ্রেষ্ঠ বিদেশি ভাষার চলচ্চিত্র বিভাগে নিবেদিত চলচ্চিত্রের তালিকা অ্যাকাডেমি পুরস্কারে শ্রেষ্ঠ বিদেশি ভাষার চলচ্চিত্র বিভাগে তুরস্কের নিবেদন   তথ্যসূত্র    বহিঃসংযোগ    The Butterfly's Dream Official Website        বিষয়শ্রেণী:২০১৩-এর চলচ্চিত্র বিষয়শ্রেণী:তুর্কি ভাষার চলচ্চিত্র বিষয়শ্রেণী:তুর্কি চলচ্চিত্র বিষয়শ্রেণী:১৯৪০-এর দশকের পটভূমিতে চলচ্চিত্র বিষয়শ্রেণী:২০১৩-এর নাট্য চলচ্চিত্র